Grupul pentru Reformă și Alternativă Universitară (GRAUR), condus de profesorul Dorin Isoc, a realizat propria analiză a lucrării de doctorat a șefei DNA, Laura Codruța Kovesi, constatând existența unor pasaje plagiate din 11 alți autori în cel puțin 23 de pagini ale lucrării, în plus față de prima evaluare.

Potrivit unui articol publicat pe site-ul România Liberă la 27 februarie 2017, în luna octombrie Asociația GRAUR a transmis Universității de Vest din Timișoara și Ministerului Educației solicitarea unei anchete pentru titlul ştiinţific obţinut în condiţii neconforme de către Laura Codruța Kövesi. În document se mai solicita ca în cazul în care neconformităţile sesizate se vor dovedi în întregime sau în mod parţial veridice, să se dispună retragerea titlului ştiinţific acordat şi să se facă apel la organele abilitate pentru a constata şi sancţiona şi alte încălcări posibile ale legii.

Deoarece solicitarea GRAUR a fost ignorată, asociația a decis să dea în judecată Ministerul Educației. În cererea de chemare în judecată transmisă de GRAUR se specifică: În data de 3.01.2017 (…) ne-am adresat cu o contestaţie către Ministerul Educaţiei, prin care am solicitat tratarea solicitării noastre şi respectarea unor standarde minimale în analiza care ar trebui să se producă. (…) Ministerul Educaţiei ne răspunde într-un mod cel puţin discutabil: (…) Ne informează că organismul CNATDCU va continua tratarea sesizării nr. 2567/13.10.2017 (depusă ulterior celei a GRAUR și soluționată cu celebrul verdict de neplagiat datorită plagierii a “doar” 4% din teză – n.r.) cu privire la aceeaşi teză de doctorat. Rezultă de aici că sesizarea noastră nu are cum să fie luată în considerare”.

Pe site-ul GRAUR se prceziează: “Decizia CNATDCU are o semnificaţie deosebită pentru întreaga societate românească. Este suficient să se amintească faptul că după ce acest organ al unei autorităţi de stat au introdus un prag în evaluarea plagiatului, guvernul României a emis o ordonanţă de urgenţă în care statua pragul de 200,000 lei pentru identificarea unui abuz în serviciu. Faptul că integritatea în societatea românească este privită şi încadrată de reprezentanţii statului prin praguri este un semnal grav şi indică dezvoltarea unui stat antistat şi antisocietate. Acest stat antisocietate este destinat împărţirii cetăţenilor în nevinovaţi, vinovaţi fără consecinţe sau toleraţi şi vinovaţi fără apel. Este evident că zona cetăţenilor vinovaţi fără consecinţe sau toleraţi aparţine unor cetăţeni favorizaţi pentru care legea nu acţionează. Se dovedeşte încă odată că plagiatul este o formă specifică a corupţiei şi că în cazul de faţă soluţia finală previzibilă este înlăturarea persoanei vinovate din funcţia publică şi retragerea titlului de doctor atribuit şi menţinut în mod ilegal.”

Profesorul Dorin Isoc, președintele GRAUR consideră că “un om nu poate fi în acelaşi timp plagiator şi neplagiator” și că acest caz aduce prejudicii grave de imagine Direcţiei Naţionale Anticorupţie, iar sistemului de învățământ din România i se aduc prejudicii de credibilitate și integritate. Potrivit acestuia, cei care plagiază trebuie să piardă integral drepturile dobândite prin realizarea de creaţii scrise care condiţionează dobândirea calificării sau calităţii garantate de stat“.

Articolul integral de pe România Liberă poate fi consultat aici.

Analiza tezei de doctorat a Laurei Codruța Kövesi realizată de GRAUR poate fi consultată aici.